Ir-Regolament tal-Kunsill (KEE) Nru 3179/78
tat-28 ta' Diċembru 1978
li jirrigwarda l-konklużjoni mill-Komunità Ekonomika Ewropea tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral
IL-KUNSILL TAL-KOMUNITAJIET EWROPEJ,
Wara li kkonsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkonsidra l-proposta tal-Kummissjoni,
Wara li kkonsidra l-opinjoni tal-Parlament Ewropew [1],
Billi l-Komunità pparteċipat fin-negozjati għal Konvenzjoni Ġdida Internazzjonali dwar is-Sajd fiż-żona ta' l-Atlantiku tal-Majjistral;
Billi l-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral iffirmata fl-24 ta' Ottubru 1978 għandha tiġi konkluża mill-Komunità,
ADOTTA DAN IR-REGOLAMENT:
L-Artikolu 1
Il-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral hija hawnhekk approvata f'isem il-Komunità.
It-test tal-Konvenzjoni hu mehmuż ma' dan ir-Regolament.
L-Artikolu 2
Il-President tal-Kunsill għandu jiddeposita l-istrument ta' l-approvazzjoni mal-Gvern tal-Kanada skond l-Artikolu XXII tal-Konvenzjoni [2].
L-Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tieghu u japplika direttament fl-Istati Membri kollha.
Magħmul fi Brussel, fit-28 ta' Diċembru 1978.